Työ- ja elinkeinoministeriölle
kirjaamo@tem.fi

Asianumero: TEM/2221/00.04.01/2013

**Lausunto Hankintalain kokonaisuudistuksen valmisteluryhmän**

**mietinnöstä**

Koneyrittäjien liitto toteaa lausuntonaan kunnioittavasti seuraavan:

Keskitymme lausunnossamme niihin seikkoihin, joiden näemme koskettavan erityisesti pienyrityksiä hankintoja toteutettaessa.

Yleisesti pidämme hankintoihin liittyvän byrokratian vähentämistä tervetulleena.

Keventyneiden ja valinnaisten hankintamuotojen vuoksi pidämme kuitenkin erityisesti kansallisissa hankinnoissa tärkeänä, että hankintayksiköt kuvaavat läpinäkyvästi käyttämänsä hankintamenettelyt.

Kannatamme tiukkaa in house -hankinnan rajaa. Missään tapauksessa in house -yksikölle ei tule sallia yli 10 prosentin ulosmyyntiä. Prosentuaalisen rajan lisäksi on paikallaan harkita rinnakkaista euromääräistä rajaa, jolla asetettaisiin esimerkiksi yhden miljoonan euron yläraja ulosmyynnille, vaikkei 10 prosentin rajaa ylitettäisikään.

Kynnysarvojen osalta näemme, että käyttöoikeushankintojen osalta rajan tulisi olla yhtenevä rakennusurakoihin ehdotettavan 150 000 euron kanssa. Sen, toteutetaanko hanke rakennusurakkana vai käyttöoikeussopimuksena, ei tule vaikuttaa hankkeen kilpailuttamisvelvollisuuteen.

Hankintojen jakaminen osiin on toivottavaa, jotta myös pienemmät yritykset pääsevät osallistumaan kilpailutuksiin. Mikäli asiassa ei tapahdu toivottua kehitystä, on harkittava jakamisvelvoitteen käyttöönottoa.

77 §

Alihankinta

Hankintayksikkö voi vaatia tarjoajia ilmoittamaan tarjouksessaan, minkä osan sopimuksista se aikoo antaa alihankintana kolmansille, sekä ehdotetut alihankkijat. Tällainen ilmoitus ei rajoita pääasiallisen tarjoajan vastuuta hankinnan toteuttamisesta.

Hankintayksikön on velvoitettava viimeistään hankintasopimuksen toteuttamisen alkaessa valittua tarjoajaa ilmoittamaan sellaisten alihankkijoiden nimet, yhteystiedot ja lailliset edustajat, jotka osallistuvat hankintayksikön välittömässä valvonnassa ~~olevissa tiloissa~~ toteutettavaan rakennusurakkaan taikka palveluhankintaan, jos ne ovat kyseisenä ajankohtana tiedossa. Valitun tarjoajan on ilmoitettava hankintasopimuksen voimassaoloaikana myös muutokset tällaisissa alihankkijoissaan sekä muutokset edellä mainittuihin tietoihin.

Hankintayksikkö voi laajentaa edellä 2 momentissa tarkoitetun ilmoitusvelvoitteen:

1) muihin kuin 2 momentissa tarkoitettuihin hankintasopimuksiin; sekä

2) pidemmälle alihankintaketjuun.

Hankintayksikkö voi rakennusurakka- ja palveluhankinnoissa sekä tavarahankintaan liittyvissä kokoamis- ja asennustöissä vaatia, että tarjoaja tai ryhmittymän jäsen itse toteuttaa tietyt kriittiset tehtävät.

Ehdotamme, että 77 § 2 ilmoitusvelvollisuutta tarkennetaan niin, että sanat ”olevissa tiloissa” poistetaan, jolloin ilmoitusvelvollisuus koskee myös esimerkiksi hankintayksikön välittömässä valvonnassa tapahtuvia maarakennus- ja puunkorjuu-urakoita.

85 §

Taloudellinen ja rahoituksellinen tilanne

Mikäli tarjoajana toimii yhteenliittymä, vertailuperusteena tulee olla sen osakkaiden yhteenlaskettu liikevaihto ja rahoitukselliset resurssit. Nähdäksemme tämä toteutuu 92 § esitetyllä muotoilulla.

Kunnioittavasti

Koneyrittäjien liitto

Matti Peltola
toimitusjohtaja